Yfirvöld í Texas ákváðu í gær að hefja formlega lögreglurannsókn á troðningnum sem varð á tónleikum rapparanna Travis Scott og Drake í Houston á föstudagskvöld. Átta manns létust af völdum troðningsins.
Um fimmtíu þúsund manns voru á tónleikunum þegar atvikið átti sér stað. Vitni hafa lýst mikilli hræðslu sem gripið hafi um sig í hópnum. Þá hafi fólk eina stundina verið að dansa og skemmta sér en þá næstu hafi það ekki getað andað og liðið hafi yfir fólk í hrönnum. Sumir hafi lítið skipt sér af þeim sem lágu og jafnvel trampað á þeim.
Sylvester Turner borgarstjóri Houston staðfesti að þau átta sem létust hafi verið á aldrinum fjórtán til tuttugu og sjö ára. Þrettán manns eru að auki enn á sjúkrahúsi. Hún tilkynnti jafnframt að lögreglurannsókn væri hafin og öllum steinum yrði velt við. Myndskeið yrðu skoðuð og allir sem voru á svæðinu verði yfirheyrðir.
Orðrómur hefur verið á kreiki um að tónleikagestur hafi sprautað fólk af handahófi með lyfjum. Lögreglan hefur ekki viljað gera mikið úr því en hefur þó staðfest að öryggisvörður sem hafði gest í haldi hafi fundið fyrir stungu í hálsi og síðan misst meðvitund. Við meðhöndlun hafi hann fengið lyf sem notað er við of stórum skammti af ópíóíðum. Þá hafa borist fréttir af því að nokkrir tónleikagestir hafi þurft að fá svipaða meðhöndlun á sjúkrahúsi. Staðfest hefur verið að lögreglumenn frá morð- og fíkniefnadeildum lögreglunnar taki þátt í rannsókninni.
Rapparinn Travis Scott, sem stóð fyrir tónlistarhátíðinni sem tónleikarnir voru hluti af, sagði í yfirlýsingu á Twitter að hann væri miður sín vegna atviksins og að hugur sinn væri hjá aðstandendum þeirra sem létust.
Lögreglurannsókn er hafin á tildrögum þess að átta manns létust á tónleikum í Houston í Texas á föstudagskvöld. Meðal annars verður rannsakað hvort gestir hafi verið sprautaðir með lyfjum.